Základným metodickým prístupom v oblasti posudzovania vplyvov na životné prostredie a  zvlášť v oblasti jadrovej energetiky je orientácia na bezpečnosť posúdenia. Spracovanie ZÁMERU a následne SPRÁVY o hodnotení navrhovanej činnosti je dôsledne podriadené konzervatívnemu prístupu. Prípadné vplyvy projektu nového jadrového zdroja na životné prostredie sú hodnotené z pohľadu ich najnepriaznivejších parametrov, čo umožňuje zaručiť, že postupy hodnotenia postihnú všetky vplyvy navrhovanej činnosti v ich potenciálnom maxime. Aplikácia konzervatívneho prístupu napríklad z pohľadu voľby environmentálnych parametrov v praxi znamená, že sa z parametrov zariadení všetkých potenciálnych dodávateľov vyberú najmenej priaznivé (napr. najväčší odber vody, najväčšie rádioaktívne výpuste, najväčší rozmer na posúdenie vplyvov na krajinu a pod.), pričom sa v rámci konzervatívneho prístupu ešte následne zaokrúhľujú smerom nahor. Takto vzniknutá obálka parametrov elektrárne (Plant Parameters Envelope) sa následne použije na hodnotenie vplyvov. Výsledky hodnotenia s rezervou pokrývajú všetky projekty potenciálnych dodávateľov.